A Bizottság 787/2002/EK rendelete
(2002. május 13.)
a tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló 174/1999/EK rendeletnek a Svájcba irányuló export tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 509/2002/EK bizottsági rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2] és különösen annak 26. cikke (3) bekezdésére és 31. cikke (14) bekezdésére,
mivel:
(1) A legutóbb a 156/2002/EK rendelettel [3] módosított 174/1999/EK bizottsági rendelet [4] 19. cikke megállapítja, hogy az adott rendelet III. mellékletében említett Svájcba exportált sajtok esetében kiviteli engedélyt kell bemutatni, amely tanúsítja, hogy az érintett termékek a Közösségből származnak, és feltünteti, hogy sor került-e export-visszatérítés kifizetésére. A 2002. február 28-i tanácsi határozattal [5] jóváhagyott, az Európai Közösség és a Svájci Államszövetség közötti, a mezőgazdasági termékek kereskedelméről szóló, 1999. június 21-én Luxembourgban aláírt kétoldalú megállapodásban (a továbbiakban a megállapodás) foglaltak szerint a Svájcba exportált valamennyi közösségi sajtra vonatkozó export-visszatérítés eltörlését követően és a vámalakiságok egyszerűsítése érdekében a Svájcba irányuló sajtexport származási igazolással kísért egyszerű kiviteli nyilatkozat alapján lesz lehetséges, a legutóbb az EK-Svájc vegyes bizottság 2001. január 24-i 1/2001 határozatával [6] módosított, az 1972. december 19-i 2840/72/EGK tanácsi rendelettel [7] jóváhagyott, az Európai Gazdasági Közösség és a Svájci Államszövetség között létrejött, 1972. július 22-i megállapodáshoz tartozó, a "származó termékek" fogalmának meghatározására és a közigazgatási együttműködés módszereire vonatkozó 3. jegyzőkönyvnek megfelelően. Ezért ezt a rendelkezést módosítani kell, a III. mellékletet pedig el kell hagyni.
(2) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 174/1999/EK rendelet a következőképpen módosul:
1. A 19. cikk helyébe a következő rendelkezés lép:
"19. cikk
Az Európai Közösség és a Svájci Államszövetség között a mezőgazdasági termékek kereskedelméről létrejött megállapodás III. mellékletének 2. függelékében felsorolt sajtok Svájcba irányuló importjára kivetett vámok csökkentésére, illetve vámmentességre való jogosultság megszerzése érdekében származási igazolással kísért, az Európai Gazdasági Közösség és a Svájci Államszövetség között 1972. július 22-én létrejött megállapodás 3. jegyzőkönyve szerint kiállított kiviteli nyilatkozatra van szükség."
2. A III. mellékletet el kell hagyni.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 2002. június 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. május 13-án.